Jens Joel (S), 2013-04-30:
Tak til Enhedslisten for at rejse en interessant debat om, hvordan vi undgår, at vi i en globaliseret verden render rundt og konkurrerer på lave standarder, sådan set ikke bare på skatter, for det kunne jo også være på beskyttelse af arbejdstagere og andre ting.
Som skatteministeren også har redegjort for, er regeringen sådan set enig i sigtet, og jeg vil godt sige, at fra socialdemokratisk side synes vi også, det er ekstremt vigtigt at gå ind i den kamp for at undgå den negative konkurrence, som foregår lige nu mellem landene, og som vi jo også selv delvis er presset af.
Altså, når man taler om basen, er det jo lidt afgørende, hvordan man kan afskrive investeringer, hvordan man skattesætter varelagre, hvordan man laver hensættelser til tab og i øvrigt beskriver det, hvordan man behandler underskud osv. osv.
På den måde kan man sige, at skatteprocentsatsen er et ret tomt symbol, hvis ikke man også gør noget for at harmonisere basen.
Og der er der, som det ganske rigtigt er blevet sagt, et arbejde i gang i EU.
Men jeg vil også godt sige, at det er ret vigtigt ikke at kaste sig forhastet ud i det, men sikre sig, at de regler, man får på det område, også er ordentlige, for skattepolitik er for mig at se et nationalt anliggende.
Altså, jeg vil gerne have, at det er os her i det danske Folketing, som bestemmer, hvor meget skat vi indkræver, og dermed også hvor mange penge vi kan bruge på velfærd og andre ting, og derfor synes jeg, man skal være meget forsigtig med at deponere så store beslutninger, som en total harmonisering af selskabsskattebasen og/eller procenten ville være, hos instanser uden for Danmark.
Betyder det så op, at vi ikke vil være med til at gøre noget?
Nej, selvfølgelig gør det ikke det.
Socialdemokraterne støtter varmt op om de mange ting, der også sker på internationalt plan lige nu.
De aftaler, som skatteministeren også har nævnt, omkring god praksis, kan man sige, hvor man ikke må diskriminere udenlandske virksomheder og nationale virksomheder, altså sætte den ned for udenlandske virksomheder for at tiltrække nogle investeringer, hvor vi bekæmper skattely, hvor vi udveksler oplysninger bedre på tværs af grænser, og sådan noget, er effektive instrumenter til at inddrive langt flere skatter, og det er vi som et velfærdssamfund, som vi er glade for i Danmark, også meget afhængige af.
Så det er rigtig, rigtig vigtigt.
Så ud over at vi sådan set er enige i at skulle undgå den negative konkurrence, men synes, at Enhedslisten måske er sprunget over, hvor gærdet er lige lovlig lavt i den her sammenhæng, og ikke har leveret et overbevisende svar på, hvad man så skal gøre, så vil jeg også sige, at jeg er en lille smule forvirret over, hvad det er, Enhedslisten vil på det her område.
Altså, da vi diskuterede det sidste gang for 2 år siden – selskabsskattebasen var det på det tidspunkt – sagde hr. Per Clausen, som jo også er medlem af Folketinget for Enhedslisten: Det er for mig helt ubegribeligt, at regeringen, og det var så dengang VK, og den øvrige opposition, det var så dengang os, ikke tager fuldstændig afstand fra enhver form for EU-indblanding i det her emne.
Det er ikke noget, EU skal blande sig i.
Man har faktisk også lavet mindretalsudtalelser, som siger, at EU ikke skal beslutte landenes skattelovgivning.
Der er vi enige: EU skal ikke beslutte alt, hvad der sker på skatteområdet.
Skal EU samarbejde bedre?
Skal EU sikre, at man ikke snyder på vægten, at man ikke har skattely rundtomkring?
Ja, det skal EU, så langt kan vi blive enige.
Men jeg tror ikke, beslutningsforslaget løser ret meget på den konto.